ORDE 8/2024, de 24 d'abril, de la Conselleria d'Educació, Universitats i Ocupació, per la qual es regula el procediment d'admissió de l'alumnat en els centres docents públics i privats concertats que impartixen ensenyaments d'Educació Infantil, Educació Primària, Educació Secundària Obligatòria i Batxillerat, i en els centres d'Educació Especial a la Comunitat Valenciana. [2024/3619]

Índex
Preàmbul
Títol I. Disposicions de caràcter general
Article 1. Objecte i àmbit d’aplicació
Article 2. Accés als centres
Article 3. Particularitats i excepcions
Títol II. Àrees d’influència
Article 4. Determinació
Article 5. Publicació
Títol III. L’adscripció dels centres
Article 6. L’adscripció
Article 7. Criteris d’adscripció
Article 8. Adscripció dels centres públics
Article 9. Adscripció entre centres privats concertats
Article 10. Adscripció d’un centre privat concertat a un centre públic
Article 11. Termini per a efectuar les adscripcions
Article 12. Notificació i publicació de les adscripcions
Títol IV. Òrgans d’escolarització
Article 13. Definició
Article 14. Competències dels òrgans d’escolarització
Article 15. Comissions d’escolarització 
Article 16. Composició de les comissions municipals d’escolarització
Article 17. Les comissions de districte
Article 18. Les comissions sectorials
Títol V. Règim d’admissió de l’alumnat
Article 19. Calendari d’admissió
Article 20. Fases del procés d’admissió
Article 21. Terminis de la fase ordinària 
Article 22. Terminis de la fase extraordinària
Article 23. Informació complementària
Títol VI. Alumnat procedent d’un centre adscrit
Article 24. Confirmació de plaça
Títol VII. Determinació d’unitats i vacants
Article 25. Determinació
Article 26. Oferta de llocs escolars
Títol VIII. Sol·licitud de plaça escolar
Article 27. Sol·licitud de plaça
Article 28. Termini de presentació
Títol IX. Acreditació de les circumstàncies al·legades en les preferències i criteris de baremació
Article 29. Circumstàncies al·legades en les preferències
Article 30. Germans o germanes
Article 31. Domicili familiar i laboral 
Article 32. Renda de la unitat familiar 
Article 33. Representants legals de l’alumnat que treballen en el centre docent
Article 34. Família nombrosa 
Article 35. Família monoparental
Article 36. Discapacitat
Article 37. Resultats acadèmics 
Article 38. Circumstància específica
Article 39. Verificació de les dades aportades
Article 40. Procediment de desempats
Article 41. Duplicitats
Títol X. Alumnat amb necessitats específiques de suport educatiu

Article 42. Detecció de l’alumnat
Article 43. Reserva de llocs escolars en centres ordinaris
Article 44. Assignació dels llocs escolars reservats en centres ordinaris
Article 45. Participació de l’alumnat amb necessitats específiques de suport educatiu en centres d’Educació Especial
Article 46. Preferències i criteris d’admissió per a l’alumnat amb necessitats específiques de suport educatiu en centres d’Educació Especial
Article 47. Escolarització en unitats específiques en centres ordinaris 
Títol XI. Valoració de sol·licituds i assignació de plaça
Article 48. Adjudicació en concurrència
Article 49. Valoració de les sol·licituds pels centres sol·licitats en primera opció
Article 50. Valoració de les sol·licituds en els centres demandats en segona i opcions següents 
Article 51. Assignació de plaça en la fase ordinària
Article 52. Llistes provisionals de la fase ordinària
Article 53. Llistes definitives de la fase ordinària
Article 54. Reclamacions, recursos i denúncies
Article 55. Fase extraordinària
Títol XII. Matrícula
Article 56. Formalització
Article 57. Documentació
Títol XIII. Actuacions posteriors
Article 58. Actualització de dades
Article 59. Custòdia de la documentació
Article 60. Fase contínua
Article 61. Vacants produïdes al llarg del procés
Disposicions addicionals
Primera. Alumnat de primer i segon d’Educació Secundària Obligatòria en col·legis públics
Segona. Centres que presenten característiques específiques
Tercera. Escoles infantils de primer cicle d’Educació Infantil
Quarta. Prioritats per a l’accés a determinats centres i a grups específics
Quinta. Informació complementària
Sexta. Incidència en les dotacions de gasto
Sèptima. Desplegament
Octava. Tractament i protecció de dades
Disposició transitòria
Primera. Procediment telemàtic
Segona. Normativa aplicable a convocatòries anteriors de les ajudes econòmiques destinades a l’escolarització en els centres autoritzats d’Educació Infantil i escoles infantils municipals de primer cicle de la Comunitat Valenciana
Disposició derogatòria
Única. Derogació normativa
Disposicions finals
Única. Entrada en vigor

PREÀMBUL

El Decret 48/2024, de 23 d’abril, del Consell, pel qual es regula el procés d’admissió en els centres docents públics i privats concertats que impartixen ensenyaments d’Educació Infantil, Educació Primària, Educació Secundària Obligatòria i Batxillerat, i en els centres d’Educació Especial a la Comunitat Valenciana, autoritza la conselleria competent en matèria d’educació per al desplegament del que s’hi disposa.

La present orde, en compliment del mandat del Consell i en exercici de les competències assignades, establix un procediment que garantix a les famílies l’efectiva llibertat d’elecció del lloc escolar en el centre educatiu més afí als seus interessos i conviccions, de manera que se superen les limitacions pròpies d’una zonificació exhaustiva.
En primer lloc, este marc normatiu comporta la necessitat intrínseca de reavaluar i reconsiderar les preferències, la prelació i la ponderació de les puntuacions associades als diversos criteris de baremació. Este replantejament és essencial per a la consecució d’un sistema més equitatiu i transparent, al mateix temps que coadjuva a l’assoliment dels fins fonamentals del dret a l’educació i a la llibertat d’ensenyament.
En segon lloc, esta nova norma pretén afavorir l’atenció als drets de l’alumnat amb necessitats d’atenció educativa especialitzada mitjançant l’aplicació dels processos necessaris per a una escolarització en igualtat de condicions amb els altres.
A més, les modificacions proposades advoquen per consolidar un procediment d’admissió exclusivament telemàtic, sempre amb la consideració de facilitar l’accés a la ciutadania que no dispose de mitjans electrònics o de coneixements suficients per a interactuar amb l’administració electrònica.
En la tramitació d’esta norma s’han respectat els principis de bona regulació que preveu l’article 129 de la Llei 39/2015, d’1 d’octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.
Respecte dels principis de necessitat i eficàcia, la norma respon a l’obligatorietat de desenvolupar el règim jurídic aplicable al procediment pel qual es regula l’admissió de l’alumnat en els centres docents públics i privats concertats que impartixen ensenyaments d’Educació Infantil, Educació Primària, Educació Secundària Obligatòria i Batxillerat i en els centres d’Educació Especial. En este règim s’afavorix la lliure elecció de centre per part de les famílies, no sols mitjançant la possibilitat de triar centre sense les limitacions pròpies d’una zonificació exhaustiva, sinó també dins del respecte a les seues conviccions. A més, s’aplica un tractament similar a l’alumnat que necessite ser escolaritzat en els centres d’Educació Especial i en les unitats específiques en centres ordinaris (UECO). D’esta manera, es pretén optimitzar el marc jurídic a les necessitats de les famílies.

Quant al principi de proporcionalitat, la norma conté la regulació adequada i imprescindible, i establix les obligacions necessàries a fi d’atendre l’objectiu que es perseguix. 
Es complix, així mateix, el principi de seguretat jurídica, ja que la norma s’emmarca adequadament en la resta de l’ordenament jurídic, nacional i de la Unió Europea, de manera que genera un marc normatiu estable, predictible, integrat, clar i de certitud, que facilite el seu coneixement i comprensió. Així mateix, la nova norma s’enquadra dins de la distribució de competències exclusives de l’Estat establides per l’article 149.1.30a de la Constitució Espanyola i de les competències reconegudes a la Comunitat Valenciana en matèria educativa en l’article 53 de l’Estatut d’Autonomia de la Comunitat Valenciana, i en la disposició final sexta de la Llei orgànica 2/2006, de 3 de maig, d’educació.

En aplicació del principi de transparència, en la tramitació de la present orde s’ha efectuat el tràmit de consulta pública prèvia a l’inici de la seua tramitació. Posteriorment, el seu contingut ha sigut objecte de negociació en la Mesa Sectorial d’Educació, en la Mesa de Pares i Mares, en la Mesa d’Alumnes, així com amb les entitats representatives dels centres privats concertats. Finalment, s’ha sol·licitat dictamen al Consell Escolar de la Comunitat Valenciana i s’ha iniciat el tràmit de consulta pública prèvia i d’audiència i informació pública mitjançant la publicació del corresponent anunci en el Diari Oficial de la Generalitat Valenciana.
Quant al principi d’eficiència, la regulació proposada es basa en l’impuls del procés d’admissió de manera telemàtica, a fi de facilitar la tramitació administrativa a les persones interessades i la reducció de càrregues administratives, així com en l’economia i bon ús dels recursos públics disponibles.
Per tot això, en aplicació del que s’establix en la disposició addicional octava Decret 48/2024, de 23 d’abril, del Consell, pel qual es regula el procés d’admissió en els centres docents públics i privats concertats que impartixen ensenyaments d’Educació Infantil, Educació Primària, Educació Secundària Obligatòria i Batxillerat, i en els centres d’Educació Especial a la Comunitat Valenciana. Amb l’informe previ del Consell Escolar de la Comunitat Valenciana, i en virtut de les competències que m’atribuïx l’article 8 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, i el Decret 112/2023, de 25 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, fent ús de la potestat reglamentària en les matèries pròpies d’esta conselleria atorgades en l’article 28.e de la Llei 5/1983, de 30 de desembre, del Consell, i a proposta de la Direcció General de Centres Docents,

ORDENE

TÍTOL I
Disposicions de caràcter general

Article 1. Objecte i àmbit d’aplicació
La present orde té per objecte regular el procés d’admissió de l’alumnat en els centres docents públics i privats concertats de la Comunitat Valenciana que impartisquen els ensenyaments d’Educació Infantil, Educació Primària, Educació Secundària Obligatòria i Batxillerat, i en els centres d’Educació Especial.

Article 2. Accés als centres
L’accés per primera vegada als centres i ensenyaments compresos en l’àmbit d’aplicació d’esta orde requerirà un procés d’admissió, amb les particularitats que s’establixen en l’article següent.

Article 3. Particularitats i excepcions
1. No requerirà procés d’admissió:
a) El canvi de curs, cicle, etapa o nivell educatiu dins del mateix centre fins a la finalització de l’educació bàsica, a excepció del canvi del primer al segon cicle d’Educació Infantil en els centres privats on no estiga concertat el primer cicle d’estos ensenyaments.

b) L’accés, per primera vegada, a un centre que impartisca Educació Primària o Educació Secundària Obligatòria quan es tracte d’alumnat procedent d’un centre que impartisca el segon cicle d’Educació Infantil o Educació Primària, respectivament, sempre que s’haja efectuat l’adscripció. 
c) L’accés, per primera vegada, a un centre d’Educació Infantil de segon cicle de l’alumnat que procedisca d’un centre adscrit d’Educació Infantil, així com de l’alumnat d’Educació Primària que accedisca a un altre centre d’Educació Primària procedent d’un centre adscrit incomplet. 
2. L’accés a una modalitat de Batxillerat requerirà, en tot cas, procés d’admissió, amb independència que l’alumnat ja es trobe cursant altres ensenyaments, fins i tot no obligatòries, en el mateix centre, això sense perjuí de la preferència per a continuar en el mateix centre en els termes establits en l’article 21.8 del Decret 48/2024. 

El canvi de curs en la modalitat per a la qual haja sigut admés no requerirà nou procés d’admissió.

TÍTOL II
Àrees d’influència

Article 4. Determinació
1. Les àrees d’influència es determinaran, amb caràcter previ a l’inici del procés d’admissió de l’alumnat, seguint el principi de districte únic de localitat, de manera que, amb caràcter general, abastaran tot el terme d’un municipi. 
2. Oït el consell escolar municipal, les direccions territorials competents en matèria d’educació determinaran, d’ofici o a proposta d’este, aquelles localitats en les quals, per les seues característiques, s’establisca més d’una àrea d’influència.
3. Així mateix, les pedanies i entitats locals menors en les quals hi haja centre docent constituiran àrea d’influència quan així ho aconselle la distància o les dificultats de comunicació.

Article 5. Publicació
1. Les respectives direccions territorials dictaran les resolucions per les quals es determinen les àrees d’influència de cada localitat, que es comunicaran als consells escolars municipals i a les comissions d’escolarització dels domicilis inclosos en cada una de les àrees d’influència. 

2. Els òrgans d’escolarització esmentats traslladaran les àrees esmentades als centres afectats, els quals els donaran publicitat. 

TÍTOL III
L’adscripció dels centres

Article 6. L’adscripció
1. Les adscripcions tindran com a objectiu facilitar l’itinerari educatiu de l’alumnat i donar continuïtat a la seua escolarització. Amb caràcter previ a dictar la corresponent resolució d’adscripció, s’oirà el consell escolar dels centres i el consell escolar municipal, o l’ajuntament si este últim no està constituït. La Inspecció Educativa efectuarà un estudi sobre les necessitats d’escolarització i les previsions de la planificació educativa i emetrà un informe amb caràcter preceptiu. Excepcionalment, en aquells centres on s’identifiquen situacions específiques, les direccions territorials competents en matèria d’educació podran efectuar d’ofici una proposta d’adscripció raonada a la direcció general competent en centres docents.

2. La direcció general competent en matèria de centres docents podrà adscriure dos o més centres, a l’efecte d’admissió, atenent raons d’espais, capacitat o equipaments singulars, o de necessitat de garantir l’escolarització equilibrada de l’alumnat amb necessitat específica de suport educatiu o amb necessitats de compensació de desigualtats.

3. En el cas dels centres privats concertats caldrà una petició expressa dels titulars dels centres, sempre que es complisca el que es disposa en l’article 9.

Article 7. Criteris d’adscripció
1. Per a determinar l’adscripció dels centres docents es tindrà en consideració tant la proximitat dels centres objecte d’adscripció com la capacitat d’estos, que ha de ser suficient per a, a més de garantir el lloc escolar a tot l’alumnat matriculat en el centre, disposar dels llocs escolars necessaris per a atendre l’alumnat procedent de les unitats del centre adscrit.
2. L’adscripció entre dos centres es podrà efectuar quan estos estiguen situats en la mateixa localitat. Quan en una mateixa localitat s’hagen configurat diferents àrees d’influència, el dos centres han d’estar situats en la mateixa àrea o en àrees confrontants. De manera excepcional, la direcció general competent en matèria de centres docents podrà realitzar adscripcions entre centres emplaçats en localitats diferents sempre que siguen confrontants i impartisquen nivells o etapes educatives diferents.
3. En la resolució per la qual s’adscriga un centre d’Educació Primària a dos centres d’Educació Secundària, s’intentarà que la distribució entre els dos centres siga tan equilibrada com siga possible, en els supòsits previstos en el punt 2 de l’article 7 del Decret 48/2024.

4. Els centres docents de caràcter singular s’adscriuran, preferentment, a dos centres d’Educació Secundària amb una distribució equilibrada de l’alumnat entre els dos centres.
5. Els aularis de centres rurals agrupats i centres incomplets en contextos rurals i localitats en risc de despoblament podran ser adscrits a dos centres.

Article 8. Adscripció dels centres públics
1. L’adscripció de centres públics a altres centres públics s’efectuà d’ofici.
2. La direcció territorial competent en matèria d’educació efectuarà les propostes d’adscripció o de modificació de les adscripcions que considere oportunes.
3. Les propostes s’acompanyaran dels informes de la Inspecció Educativa i l’acord adoptat sobre este tema pel consell escolar dels centres i pel consell escolar municipal o per l’ajuntament quan este no estiga constituït. Estes propostes, amb els informes indicats, seran remeses per a la seua resolució a la direcció general competent en matèria de planificació educativa, abans de l’1 de desembre de cada any.

Article 9. Adscripció entre centres privats concertats
1. Els procediments de les adscripcions entre centres privats concertats s’iniciaran a instàncies de la titularitat d’estos centres en aquells nivells educatius que estiguen concertats.
2. La sol·licitud d’adscripció, o de modificació de l’adscripció, la formulà conjuntament en un mateix document la titularitat dels centres afectats.
3. Haurà de presentar-se abans de l’1 de novembre i haurà de dirigir-se a la direcció territorial competent en matèria d’educació.
4. La direcció territorial competent en matèria d’educació, amb l’informe previ de la Inspecció Educativa, elaborarà la proposta d’adscripció, que serà remesa a la direcció general competent en matèria de planificació educativa abans de l’1 de desembre. La proposta s’acompanyarà de l’informe de la Inspecció Educativa i de l’acord adoptat sobre este tema pels titulars dels centres privats concertats, oït el consell escolar del centre, i pel consell escolar municipal o per l’ajuntament quan este no estiga constituït.
5. Si de l’elaboració dels estudis d’escolarització i planificació preceptius es deduïra la improcedència d’accedir al que se sol·licita, la direcció general competent en matèria de centres docents, una vegada analitzada la proposta i la documentació tramitada, traslladarà a la titularitat dels centres afectats les circumstàncies que determinen desestimar la seua sol·licitud perquè efectuen les al·legacions que estimen oportunes en el termini de 10 dies.
La direcció general resoldrà, una vegada presentades les al·legacions o finalitzat el termini concedit.
6. En el cas que la titularitat d’un dels centres adscrits vulga deixar sense efecte l’adscripció, podrà sol·licitar-ho davant de la direcció general competent en centres docents, que emetrà una resolució en què accepte la sol·licitud i que deixe sense efecte l’adscripció. Esta resolució produirà efectes a partir del primer procés d’admissió que es produïsca després de la data en la qual es va dictar. El cessament dels efectes de l’adscripció s’efectuarà de manera progressiva, curs a curs. Es podrà modificar esta progressivitat quan concórreguen necessitats urgents d’escolarització. Els terminis per a sol·licitar deixar sense efecte l’adscripció i per a resoldre esta sol·licitud seran els mateixos que per a la sol·licitud d’adscripció.
7. L’Administració educativa podrà incoar un expedient de revocació de l’adscripció de centres privats concertats, amb l’audiència prèvia de les persones interessades, quan la modificació de l’autorització d’unitats d’algun dels dos centres implique la impossibilitat de garantir el lloc escolar a tot l’alumnat procedent del centre o dels centres adscrits, o quan detecte disfuncions provocades per estes adscripcions.

Article 10. Adscripció d’un centre privat concertat a un centre públic

1. La sol·licitud d’adscripció, o de modificació de l’adscripció, haurà de ser formulada abans de l’1 de novembre pel representant de la titularitat del centre privat concertat l’adscripció del qual s’inste i haurà de dirigir-se a la direcció territorial competent en matèria d’educació en l’àmbit de la qual estiguen situats els centres afectats.
2. La direcció territorial competent en matèria d’educació, amb l’informe previ de la Inspecció Educativa, elaborarà una proposta d’adscripció que serà remesa a la direcció general competent en matèria de planificació educativa abans de l’1 de desembre. La proposta s’acompanyarà de l’informe de la Inspecció Educativa i l’acord adoptat sobre este tema pel consell escolar dels centres i pel consell escolar municipal o per l’ajuntament quan este no estiga constituït.
3. La direcció general, en cas de considerar improcedent l’adscripció, sol·licitarà a la titularitat del centre afectat que efectue les al·legacions que estime oportunes en la forma i termini que s’indica en l’apartat 5 de l’article 9.

Article 11. Termini per a efectuar les adscripcions
1. Les resolucions per les quals s’adscriuen els centres docents, es modifiquen o se suprimixen les adscripcions hauran de dictar-se abans de l’inici del procés d’admissió del curs per al qual seran efectives.
2. Les sol·licituds efectuades a instàncies de la titularitat dels centres privats concertats es consideraran desestimades si la resolució no es dicta en la data indicada.
Article 12. Notificació i publicació de les adscripcions
1. Les resolucions per les quals s’accepten, modifiquen o deixen sense efecte les adscripcions dels centres docents es notificaran a: 
a) la direcció dels centres, quan estos siguen públics, 
b) la titularitat, quan es tracte de centres privats concertats, i 
c) als consells escolars municipals en l’àmbit d’acció dels quals se situen els centres objecte de la resolució. En el cas que estos no estiguen constituïts, es remetrà la notificació als ajuntaments de les localitats on estiguen situats els centres. 
2. En tots els casos, les resolucions esmentades es publicaran en el Diari Oficial de la Generalitat Valenciana.

TÍTOL IV
Òrgans d’escolarització

Article 13. Definició
Es consideraran òrgans d’escolarització el consell escolar dels centres públics, la titularitat dels centres concertats, les comissions d’escolarització que reglamentàriament es constituïsquen, les inspeccions territorials i les persones titulars de les direccions territorials amb competències en matèria d’educació. Tot això sense menyscapte de les funcions atribuïdes a la direcció dels centres docents en l’article 10 del Decret 48/2024 i en esta orde.

Article 14. Competències dels òrgans d’escolarització
1. El consell escolar en els centres públics i la titularitat en els centres privats concertats tindran les competències establides en l’article 10 del Decret 48/2024, així com les següents:
– Decidir l’admissió d’alumnat.
– Garantir la subjecció a les normes del procés d’admissió.
– Resoldre les reclamacions que s’interposen contra les llistes provisionals d’alumnat admés i d’alumnat admés en un altre centre o sense lloc escolar.
2. Les comissions d’escolarització actuaran com a garants de l’exercici dels drets reconeguts en el Decret 48/2024 i de l’escolarització adequada de l’alumnat, per a això tindran les competències següents:

– Rebre dels centres docents i de la resta de les administracions tota la informació i documentació necessària per a l’exercici de les seues funcions.
– Supervisar el procés d’admissió de l’alumnat, el compliment de les normes que el regulen tenint en compte els principis d’equitat i d’igualtat d’oportunitats en l’accés, la participació i l’aprenentatge de l’alumnat i la seua plena inclusió, especialment del que es troba en una situació de més risc o exclusió social.
– Proposar a les administracions educatives les mesures que consideren adequades en l’àmbit de l’admissió. 
– Vetlar per la presència equilibrada de l’alumnat amb necessitat específica de suport educatiu o que es trobe en situació socioeconòmica desfavorida i altres situacions de vulnerabilitat, degudament reconegudes, entre els centres sostinguts amb fons públics del seu àmbit d’actuació. 
3. Seran competències de la Inspecció Educativa les especificades en l’article 11 del Decret 48/2024, així com les següents:
– Supervisar les actuacions que duguen a terme la direcció i els consells escolars dels centres públics, i la titularitat dels centres privats concertats, de la seua respectiva zona d’intervenció. 
– Participar en la determinació de vacants dels centres docents de la seua respectiva zona d’intervenció.
– Traslladar a la comissió d’escolarització la informació de les necessitats educatives especials i de les necessitats de compensació de desigualtats comunicada per les coordinacions territorials d’orientació i per la resta d’organismes implicats, així com garantir la transició correcta entre etapes d’este alumnat.
4. Les direccions territorials competents en matèria d’educació tindran les competències detallades en l’article 11 del Decret 48/2024, així com:
– Determinar les àrees d’influència d’acord amb el que s’establix en l’article 6 del Decret 48/2024.
– Vetlar per la constitució i el funcionament efectiu de les comissions d’escolarització.
– Dictar les instruccions necessàries per a homogeneïtzar els criteris adoptats per estes comissions. 
– Observar, a través de les inspeccions territorials d’educació, el compliment de la normativa del procés d’admissió.

Article 15. Comissions d’escolarització
1. En les localitats on hi haja més d’un centre públic i/o concertat del mateix nivell o etapa educativa s’establirà la comissió municipal d’escolarització. 
La direcció territorial competent en matèria d’educació, oït el consell escolar municipal, constituirà esta comissió. També podrà establir les comissions d’escolarització de districte o sectorials quan les considere necessàries. Si el consell escolar municipal no està constituït, s’oirà l’ajuntament. 
2. La constitució de les comissions haurà de realitzar-se amb l’antelació suficient perquè les funcions preparatòries del procés d’admissió, atribuïdes a estes, es puguen efectuar correctament. 
3. La direcció territorial competent en matèria d’educació, si és el cas, aprovarà l’àmbit d’actuació de les comissions d’escolarització, en designarà els representants i establirà, així mateix, els procediments adequats que asseguren la coordinació entre estes per al compliment de les funcions que tenen atribuïdes. 
4. En les localitats en les quals, pel fet que només hi ha un sol centre escolar públic o privat concertat, no es constituïsca comissió d’escolarització, les actuacions que corresponguen a esta seran assumides per la direcció territorial competent en matèria d’educació que corresponga. 

5. Les comissions d’escolarització, en la sessió constitutiva, acordaran el calendari de reunions que s’han de celebrar en el procés d’admissió de l’alumnat per al curs escolar. Este acord tindrà efecte de convocatòria per a les reunions successives.

Article 16. Composició de les comissions municipals d’escolarització

1. Les comissions municipals d’escolarització estaran integrades pels titulars següents i els seus suplents corresponents: 
a) La presidència del consell escolar municipal, o persona en qui delegue, que actuarà com a president o presidenta de la comissió. Si el consell escolar municipal no està constituït, ocuparà el lloc un representant designat per l’ajuntament.
b) Dos representants de les associacions de pares i mares, un en representació del sector públic i un altre en representació del privat concertat. 
c) Dos representants de les associacions de l’alumnat, un pel sector públic i un altre pel sector privat concertat, en els nivells en els quals l’alumnat tinga representació plena en el consell escolar. 
d) La direcció d’un centre públic. 
e) La titularitat d’un centre privat concertat o la seua representació, quan n’hi haja a la localitat. 
f) La presidència de les comissions de districte, si n’hi ha. 
g) La representació de l’Administració educativa, designada per la direcció territorial competent en matèria d’educació, en nombre no superior a tres, almenys un d’ells pertanyent a la Inspecció Educativa. 

h) Un representant del professorat dels centres públics i un altre dels centres concertats, designats pel consell escolar municipal. 
2. En estes comissions ocuparà la secretaria, amb veu però sense vot, el secretari o secretària del consell escolar municipal o un funcionari o funcionària designat per la presidència del consell escolar municipal o per l’ajuntament si no està constituït. 
3. El consell escolar municipal designarà, d’entre els seus membres, les persones en les quals recaiga la representació dels pares, mares, alumnat, professorat de centres públics i de centres privats concertats, direcció dels centres públics i titularitat dels centres docents privats concertats. 
4. La comissió podrà acordar que es convoque a les reunions totes les persones que es considere que puguen contribuir a la millor consecució dels fins que esta té atribuïts. Estes actuaran com a assessores sense que tinguen la consideració de membres de la comissió. 
5. A la reunió constitutiva se citarà els servicis socials d’atenció primària i les persones coordinadores de les agrupacions d’orientació de zona implicades a l’efecte de complir el que establix l’apartat 1 de l’article 42 d’esta orde. 

Article 17. Les comissions de districte
1. Cada direcció territorial competent en matèria d’educació, oït el consell escolar municipal, o l’ajuntament si el primer no està constituït, podrà constituir les comissions de districte que es consideren necessàries, en funció del nombre de centres escolars existents. 

2. Les comissions de districte podran referir-se a un o diversos nivells o etapes educatives. 
3. En el seu àmbit exerciran les competències assignades en l’article 14 d’esta orde.
4. La comissió municipal d’escolarització els comunicarà la informació i els acords adoptats, especialment en tot el que faça referència a la previsió de l’escolarització de l’alumnat amb necessitats específiques de suport educatiu. 
5. Estaran integrades per: 
a) La presidència, que serà designada per la direcció territorial competent en matèria d’educació. Esta designació recaurà en un inspector o inspectora d’educació. 
b) La direcció d’un dels centres públics del districte. 
c) La titularitat d’un dels centres privats concertats, si n’hi ha del districte o les seues persones representants.
d) Un representant del professorat dels centres públics i un altre dels centres concertats, proposats pel consell escolar municipal. 
e) Dos representants de les associacions de pares i mares i dos representants de l’alumnat, si és el cas, designats pel consell escolar municipal o per l’ajuntament si el primer no està constituït. 

f) Un membre del consell escolar municipal, designat per l’ajuntament. 
6. En l’acte de constitució, la comissió de districte designarà la persona que ocupe la secretaria d’esta, preferentment d’entre els directors o directores dels centres.

Article 18. Les comissions sectorials
1. Quan l’àmbit d’influència d’un centre abaste més d’un municipi, o les circumstàncies així ho aconsellen, la direcció territorial competent en matèria d’educació podrà constituir comissions sectorials d’escolarització perquè supervisen el procés d’admissió de l’alumnat en determinats centres, modalitats i nivells educatius. 
2. Les direccions territorials implicades podran constituir comissions sectorials d’escolarització en els casos següents:
a) Quan els centres amb determinades modalitats de Batxillerat tinguen atribuïdes unes àrees d’influència que abasten diferents localitats o municipis corresponents a diferents províncies. Els seus membres hauran de ser designats conjuntament per les direccions territorials esmentades.
b) En el cas dels centres d’Educació Especial l’àrea d’influència dels quals abasta diverses localitats.
c) Quan es tracte d’alumnat amb necessitats educatives especials la proposta del qual siga la d’escolarització en UECO o en centres amb equipaments singulars l’àrea d’influència dels quals puga incloure diverses localitats.
d) Centres acollits a programes d’alt rendiment i els acollits a convenis subscrits per la conselleria competent en matèria d’educació amb altres entitats.
3. Els seus membres seran designats per la direcció territorial competent en matèria d’educació i estaran integrades, almenys, per: 
a) La presidència, que representarà l’Administració educativa. 
b) La secretaria, a proposta de l’Administració educativa.
c) La direcció d’un centre públic. 
d) La titularitat d’un centre privat concertat o el seu representant.
e) Dos representants de les associacions de pares i mares, un en representació del sector públic i un altre en representació del privat concertat.
f) Els membres de la Inspecció Educativa que coordinen en cada direcció territorial competent en matèria d’educació les àrees de treball: àrea d’educació inclusiva en el cas de centres d’Educació Especial i UECO, i àrea d’ordenació per al Batxillerat.
g) Les persones assessores tècniques que determine l’Administració.
4. Les comissions sectorials d’escolarització previstes en esta orde es regiran quant al seu funcionament pel que es disposa en la Llei 40/2015, d’1 d’octubre, de règim jurídic del sector públic.
5. Les comissions sectorials d’escolarització realitzaran, en el seu àmbit respectiu, les funcions següents:
a) Rebre dels centres tota la informació i la documentació que necessiten per a l’exercici de les seues funcions.
b) Supervisar el procés d’admissió de l’alumnat i el compliment de les normes que el regulen. 
c) Assessorar i informar les persones interessades i els mateixos centres docents.
d) Resoldre els problemes d’escolarització que es plantegen.
e) Recaptar la informació i la documentació que consideren necessària per a l’exercici de les seues funcions als centres docents, als ajuntaments o a les direccions territorials.
f) Informar la direcció territorial competent en matèria d’educació que corresponga dels problemes d’escolarització del seu àmbit competencial, i proposar, si és el cas, l’adopció de les mesures que consideren pertinents.
5. Les comissions sectorials d’escolarització, en la sessió constitutiva, fixaran el calendari de reunions que s’han de celebrar en el procediment d’admissió de l’alumnat per al curs escolar. 
Este acord tindrà efecte de convocatòria per a les reunions successives.

TÍTOL V
Règim d’admissió de l’alumnat

Article 19. Calendari d’admissió
Amb caràcter anual, la persona titular de la direcció general competent en matèria de centres docents dictarà una disposició en la qual es determinen els calendaris de les fases que regiran el procés d’admissió de l’alumnat i les normes complementàries que han de regir este procés; així mateix, adoptarà les mesures i actuacions que siguen necessàries per al seu compliment.

Article 20. Fases del procés d’admissió
1. El procés d’admissió es compondrà de tres fases: ordinària, extraordinària i contínua.
a) Fase ordinària: és la que es correspon amb la presentació de sol·licituds en el període ordinari que es determine en el calendari publicat en la resolució anual de la direcció general competent en matèria de centres docents.
b) Fase extraordinària: serà aquella que es produïsca amb posterioritat a la fase ordinària i suposarà participar en un segon torn per a poder sol·licitar els llocs que han quedat vacants després de la finalització de la fase ordinària.
c) Fase contínua: la que es produïsca des de la finalització de la fase extraordinària fins a l’inici de l’ordinària del procés d’admissió següent.

2. Podrà participar en la fase ordinària l’alumnat que complisca els requisits i condicions disposats en l’article 17 del Decret 48/2024.

3. En la fase extraordinària participarà l’alumnat previst en l’article 55 d’esta orde.
4. En la fase contínua participarà l’alumnat previst en l’article 60 d’esta orde.

Article 21. Terminis de la fase ordinària
En la disposició a què es referix l’article 19 d’esta orde constaran necessàriament els terminis màxims de: 
1. Publicitat de les àrees d’influència, en les localitats en les quals es determine.
2. Constitució de les comissions d’escolarització.
3. Confirmació de plaça de l’alumnat que expressa la seua voluntat de continuar els seus estudis en el centre adscrit.
4. Publicació de les vacants inicials, provisionals i definitives, per a la fase ordinària, existents en cada centre, i de la informació a la qual es referix l’article 18 del Decret 48/2024.
5. Presentació de sol·licituds d’admissió i declaració responsable de comptar amb la documentació acreditativa de les circumstàncies que figuren en el títol IX d’esta orde.
6. Acreditació del requisit acadèmic.
7. Publicació de les llistes provisionals i reclamació a estes.

8. Publicació de les llistes definitives i reclamació a estes.
9. Formalització de matrícula en els centres i lliurament de la documentació acreditativa de les circumstàncies al·legades.
10. Comunicació de les vacants disponibles una vegada finalitzat el termini de matrícula per al procediment corresponent a la fase extraordinària.

Article 22. Terminis de la fase extraordinària
En la disposició que establisca el calendari del procediment d’admissió constarà el termini de: 
1. Presentació de sol·licituds.
2. Comunicació dels llocs assignats a cada participant en esta fase extraordinària. 
3. Matriculació i presentació de la documentació justificativa.

Article 23. Informació complementària
En la disposició que establisca el calendari del procediment d’admissió s’indicarà també el següent: 
1. L’import de l’indicador públic de renda a efectes múltiples (IPREM).
2. La forma en què les persones sol·licitants poden obtindre, per mitjans electrònics, la normativa aplicable en el procés d’admissió, els procediments vigents i el model oficial d’instància. 
3. Així mateix, s’indicarà el procediment informàtic al qual les famílies i els centres docents poden accedir per a la gestió del procés.

TÍTOL VI
Alumnat procedent d’un centre adscrit

Article 24. Confirmació de plaça
1. L’alumnat procedent d’un centre adscrit té dret a la reserva d’un lloc escolar en el centre objecte de l’adscripció. 
2. Per a fer efectiu el dret de continuïtat en el centre al qual figura adscrit, serà imprescindible que es formalitze la confirmació de plaça corresponent. Si és menor d’edat, ho faran els seus representants legals, tenint en compte la seua opinió, degudament informada, en funció de la maduresa.
3. La confirmació de plaça s’efectuarà mitjançant el procediment telemàtic habilitat a este efecte en el termini que figure en la resolució per la qual s’establix el calendari d’admissió.
4. Acabat el termini de confirmació de plaça, es publicaran les llistes provisionals d’alumnat adscrit i no adscrit. En el termini que es determine en la resolució per la qual es publique el calendari d’admissió podran formular-se, mitjançant el tràmit electrònic habilitat a este efecte, davant de la direcció dels centres públics i la titularitat dels centres privats concertats del centre d’adscripció, les reclamacions que es consideren oportunes, que hauran de resoldre’s en el termini de 3 dies hàbils. Transcorregut este termini, es publicaran les llistes definitives d’alumnat adscrit. 
5. La direcció dels centres públics i la titularitat dels centres privats concertats remetran al centre adscrit, a través dels mitjans telemàtics habilitats a este efecte, el resultat de la confirmació de plaça.

6. Amb anterioritat a la publicació de les vacants, i en el termini que establisca en el calendari determinat la direcció general competent en matèria de centres docents, el centre en què l’alumnat estiga escolaritzat traslladarà al centre adscrit, a través de l’aplicació informàtica, la informació de l’alumnat que ha confirmat plaça i que es preveu la seua promoció, a l’efecte que se li reserve una plaça escolar. 
7. La matrícula de l’alumnat que haja confirmat plaça haurà de formalitzar-se en el termini establit; en cas contrari, es perdrà el lloc escolar assignat.
8. La confirmació de plaça en el centre d’adscripció implica la impossibilitat de participar en el procediment d’admissió. La participació en els dos procediments es considerarà duplicitat, tal com s’indica en l’article 41 d’esta orde.
9. Amb la finalitat d’assegurar que cap alumne o alumna es quede desescolaritzat, la direcció dels centres públics i la titularitat dels centres privats concertats s’encarregaran del seguiment de l’alumnat que, estant escolaritzats en els seus centres, no hagen confirmat plaça en el centre adscrit. En el cas que detecte que algun d’estos alumnes no haja participat del procés d’admissió, ho posarà en coneixement de la Inspecció Educativa i de la comissió municipal d’escolarització corresponent perquè puguen activar la intervenció dels agents locals implicats.

TÍTOL VII
Determinació d’unitats i vacants

Article 25. Determinació
1. L’Administració educativa, a través de l’aplicació informàtica corresponent, determinarà les unitats i les vacants de les quals disposa el centre en cada curs. En el cas dels centres privats concertats, se cenyiran a les unitats que tinguen concertades en el curs escolar al qual es referisca el procés d’admissió i, si és el cas, als llocs escolars autoritzats.

2. La direcció dels centres públics i la titularitat dels centres concertats completaran en l’aplicació informàtica corresponent les dades necessàries, segons el que s’establix en l’article següent, per a la publicació de les vacants disponibles en la plataforma informàtica habilitada a este efecte. 

Article 26. Oferta de llocs escolars
1. L’oferta de totes les places vacants disponibles serà pública.
2. En els centres docents s’oferiran totes les places del primer curs del nivell inferior sostingut totalment amb fons públics.
3. En el primer nivell de Batxillerat els centres docents oferiran totes les places del primer curs com a vacants, sense perjuí del dret prioritari a ocupar les vacants per part de l’alumnat del centre mateix que vulga cursar les modalitats diferents de la modalitat d’Arts, en les seues dos vies. Per a exercir este dret, les persones sol·licitants hauran de consignar com a centre de primera opció aquell en el qual estan matriculades en el curs acadèmic anterior. 
4. Així mateix, en tots els ensenyaments s’oferiran les vacants existents en els cursos restants.
5. També s’oferiran els llocs escolars dels centres d’Educació Especial.
6. Per a determinar les vacants dels ensenyaments a les quals es referix l’apartat segon d’este article, es llevaran prèviament, quan n’hi haja, els llocs escolars destinats a l’alumnat que reunisca les característiques següents: 
a) L’alumnat del centre mateix, tant en el cas que promocione a un altre curs com si ha de romandre un any més en el mateix curs.
b) L’alumnat procedent de centres adscrits que haja formalitzat la seua reserva de plaça.
c) L’alumnat que ocupe plaça corresponent a contingents de reserva, en el cas de centres ordinaris.
d) L’alumnat que no dispose de servici educatiu en el seu lloc de residència, s’escolaritze en una altra localitat i utilitze el servici complementari de transport escolar. 
e) L’alumnat que no dispose de servici educatiu en el seu lloc de residència, s’escolaritze en una altra localitat i utilitze el servici complementari de residència escolar. 
7. En el cas de centres privats concertats, la detracció de l’apartat anterior es farà sobre el nombre de llocs escolars autoritzats.

8. Excepte els nivells d’Educació Infantil 3 anys i en els centres de titularitat de la Generalitat que tinguen unitats en el nivell de 2 a 3 anys, les vacants que s’oferixen corresponen als llocs escolars que es preveu que no estaran ocupats en el curs escolar per al qual es convoca el procés d’admissió i estan condicionades a les possibles baixes i altes en els centres i als resultats de l’avaluació.
En atenció a estes possibles variacions, es publicaran les vacants en tres períodes diferents del procediment:
– Publicació de les vacants inicials existents en els centres educatius: el dia anterior a l’inici del termini de sol·licituds d’admissió.
– Publicació de les vacants provisionals existents en els centres educatius: el mateix dia en què es publica el resultat provisional del procediment.
– Publicació de les vacants definitives existents en els centres educatius: el mateix dia en què es publica el resultat definitiu del procediment.

TÍTOL VIII
Sol·licitud de plaça escolar

Article 27. Sol·licitud de plaça 
1. Les persones interessades ompliran les sol·licituds de manera telemàtica, utilitzant el procediment electrònic establit a este efecte en el portal institucional de la conselleria competent en matèria d’educació. Es garantirà l’accés al procediment per a aquelles persones que no disposen de mitjans electrònics o coneixements suficients per a poder treballar amb l’administració electrònica. 
2. Cada sol·licitant presentarà una única sol·licitud, que contindrà una declaració responsable sobre les circumstàncies al·legades per a l’admissió. En la sol·licitud es faran constar fins a 20 opcions ordenades per prioritat en totes les etapes, amb excepció de Batxillerat i Educació Especial, que s’ompliran fins a 10 opcions. En el procediment extraordinari, si és el cas, es podran consignar fins a un màxim de 6 opcions.

En el cas que no s’obtinga plaça en la fase ordinària per inexistència de vacant en cap dels centres sol·licitats, s’haurà de participar en la fase extraordinària.
3. En el procés d’admissió, com que es du a terme en concurrència amb la resta de sol·licitants, no es podrà modificar la sol·licitud presentada una vegada finalitzat el termini establit per a este tràmit. Durant el període de sol·licitud es podrà presentar més d’una sol·licitud, però únicament es considerarà presentada l’última versió confirmada. 
4. Les persones participants en el procés d’admissió hauran de reunir les circumstàncies al·legades com a criteris per a la valoració de les peticions en el moment de presentació de la sol·licitud de plaça.
5. La documentació acreditativa de les circumstàncies al·legades per a l’admissió s’aportarà en el termini i forma que s’establisca mitjançant la resolució de la direcció general competent en matèria de centres docents que es dicte per a cada curs escolar. En el moment de formalització de la matrícula s’hauran d’acreditar les circumstàncies al·legades corresponents als centres en els quals se sol·licita lloc escolar i la relativa als centres als quals estiguen adscrits. 
6. La direcció dels centres públics i la titularitat dels centres privats concertats es responsabilitzaran de la validació correcta de les sol·licituds telemàtiques d’admissió, la seua verificació i l’assignació de puntuació en els criteris d’admissió que no puguen ser objecte de verificació o valoració mitjançant procediments automatitzats, d’acord amb el que establisca la conselleria competent en matèria d’educació. La responsabilitat de validar correctament les sol·licituds presentades de manera telemàtica no comportarà la revisió detallada de les dades introduïdes en la sol·licitud, la responsabilitat de la qual correspondrà a la persona interessada que presente la sol·licitud. 

Article 28. Termini de presentació
El termini de presentació de sol·licituds serà el determinat en la disposició per la qual s’establisca el calendari d’actuacions del procés d’admissió al qual es referix l’article 19 d’esta orde. 

TÍTOL IX
Acreditació de les circumstàncies al·legades 
en les preferències i criteris de baremació

Article 29. Circumstàncies al·legades en les preferències
1. L’acolliment familiar o en guarda amb finalitat d’adopció s’acreditarà aportant la resolució administrativa o judicial per la qual s’haja formalitzat, un certificat emés per la conselleria competent en matèria de benestar social en el qual es faça constar l’existència de l’acolliment familiar o de la guarda amb finalitats d’adopció i l’entitat dels acollidors. 
2. L’acolliment residencial s’acreditarà aportant una certificació emesa per la conselleria competent en matèria de benestar social. 
3. La situació de víctima de violència de gènere, terrorisme o desnonament es justificarà aportant una resolució judicial o administrativa vigent que acredite esta circumstància. 
4. La condició d’esportista d’elit, d’alt nivell o d’alt rendiment, així com el personal tècnic, entrenador arbitral i jutge d’elit, s’acreditarà aportant una fotocòpia del Butlletí Oficial de l’Estat o del Diari Oficial de la Generalitat Valenciana en el qual figure el reconeixement com a tal o un certificat d’esportista d’alt rendiment emés pel Consell Superior d’Esports. 
5. La condició de persona destinatària de la renda valenciana d’inclusió s’acreditarà mitjançant la cessió de les dades corresponents entre les conselleries competents en matèria de renda valenciana d’inclusió i d’educació, mantenint la confidencialitat de les dades de caràcter personal previstes per la normativa sobre protecció de dades.

6. La simultaneïtat d’ensenyaments reglats de música o de dansa i ensenyaments d’Educació Secundària Obligatòria o Batxillerat s’acreditarà amb un certificat de matrícula expedit pel centre oficial on es cursen els ensenyaments de música o dansa.

Article 30. Germans o germanes
1. Es consideren germans aquells als quals es referixen els articles 24 i 30 del Decret 48/2024. 
2. Només es computarà l’existència de germans o germanes si estos estan matriculats en el centre sol·licitat o en el seu centre adscrit. En el cas dels centres privats concertats hauran de cursar ensenyaments concertats.
3. També es computaran els germans o germanes quan concórreguen els requisits establits en l’article 33 del Decret 48/2024.
4. Si els cognoms no coincidixen, s’acreditarà la relació mitjançant el llibre de família, un certificat del registre civil o una sentència per la qual s’adjudique la tutela, o en els casos d’acolliment familiar i guarda amb finalitats d’adopció, mitjançant els documents que s’especifiquen en l’apartat 1 de l’article 29 d’esta orde, en el moment d’efectuar la matrícula.

Article 31. Domicili familiar i laboral
1. El domicili familiar s’acreditarà mitjançant la presentació del DNI del representant legal de l’alumne o alumna i d’un rebut recent d’aigua, llum o telèfon o contracte de lloguer. Si hi ha discrepància entre els domicilis que figuren en els documents esmentats, es podrà requerir un certificat de residència emés per l’ajuntament. En el cas que es presente un contracte de lloguer, haurà d’acreditar-se que s’ha efectuat el depòsit de fiança corresponent (model 805 o 806) en la conselleria competent en matèria d’hisenda.  
En cas de custòdia compartida acordada judicialment, es podrà considerar domicili familiar el dels dos progenitors indistintament.
2. Per a la justificació del domicili laboral, les persones que treballen per compte d’altres aportaran un certificat emés per l’empresa en el qual s’acredite suficientment la relació laboral i el domicili del centre de treball. Les persones que treballen per compte propi ho acreditaran aportant la declaració censal d’alta, modificació i baixa en el cens d’empresaris, professionals i retenidors (model 036 o 037). 
3. Quan l’alumne o alumna residisca en un internat es considerarà el domicili de la residència com a domicili de l’alumne o l’alumna, i això sense perjuí de l’aplicació de les normes específiques per a este supòsit que es dicten per a desplegar l’apartat 2 de la disposició addicional tercera del Decret 48/2024. 
4. Així mateix, computarà a l’efecte de domicili familiar i laboral l’acreditat per la família acollidora en els casos d’alumnat que es trobe en situació d’acolliment familiar o en guarda amb finalitats d’adopció.

Article 32. Renda de la unitat familiar
1. Per a l’obtenció de la puntuació pel concepte renda anual de la unitat familiar serà requisit imprescindible omplir l’autorització perquè l’Administració educativa obtinga confirmació de les dades a través de l’Agència Estatal de l’Administració Tributària. A este efecte, tots els membres de la unitat familiar majors de 16 anys autoritzaran esta comprovació amb la introducció de les dades identificatives en la sol·licitud telemàtica corresponent. En cas contrari, no es valorarà este criteri.

2. La renda de la unitat familiar serà la corresponent a l’exercici fiscal anterior en dos anys a l’any natural en el qual se sol·licita la plaça escolar. 
3. La renda de la unitat familiar es determinarà dividint els ingressos entre el nombre de membres que la componen. 
4. Es considerarà unitat familiar la formada pels cònjuges i els fills o filles menors de 18 anys, així com els majors d’esta edat i menors de 26 anys que convisquen en el domicili familiar i no perceben cap mena d’ingressos. Per tant, les persones en acolliment familiar o guarda amb finalitats d’adopció no es consideraran integrades en una unitat familiar a l’efecte de renda, ja que no hi ha vincle filial amb la família amb la qual conviuen, per la qual cosa, si és el cas, només es computarà la seua renda personal.
5. Per a l’obtenció de la puntuació pel concepte de ser persona destinatària de la renda valenciana d’inclusió serà requisit imprescindible que les persones sol·licitants autoritzen l’Administració educativa perquè obtinga confirmació de les dades a través del departament competent en esta matèria. En cas de no prestar esta autorització, no es valorarà este criteri. 
6. En el cas de separació o divorci dels pares, no es consideraran els ingressos del qual no visca en el mateix domicili de l’alumne o l’alumna. Es considerarà membre de la unitat familiar el cònjuge del pare o mare de l’alumne o alumna que convisca en el mateix domicili. En cas de custòdia compartida, es consideraran membres de la unitat familiar els que convisquen en el domicili d’empadronament de l’alumne o l’alumna. 
En cas de custòdia compartida acordada judicialment, es podrà considerar domicili familiar el dels dos progenitors indistintament.
7. La composició de la unitat familiar serà la corresponent al moment de presentar la sol·licitud.

Article 33. Representants legals de l’alumnat que treballen en el centre docent
La circumstància que alguna de les persones representants legals de l’alumnat siga treballador en actiu en el centre docent, prevista en l’article 28 del Decret 48/2024, l’acreditarà la titularitat o la direcció, segons es tracte d’un centre privat concertat o d’un centre públic. A l’efecte d’este article, tenen la consideració de treballadors actius en el centre, així com en els centres adscrits: 
1. En els centres públics: el personal funcionari i el personal laboral de la Generalitat, o de l’Administració local, que presten servicis efectius en este centre en el moment de la sol·licitud o en el curs per al qual se sol·licita plaça escolar, sempre que es puga justificar documentalment.
2. En els centres privats concertats: el personal docent i no docent que tinga subscrit contracte laboral vigent i directe amb la titularitat del centre.

Article 34. Família nombrosa
La condició de membre de família nombrosa s’acreditarà aportant el títol oficial de família nombrosa al qual fa referència l’article 4 de la Llei 40/2003, de 18 de novembre, de protecció de les famílies nombroses.

Article 35. Família monoparental
La condició de membre de família monoparental s’acreditarà aportant el títol de família monoparental expedit per la conselleria competent en matèria de família. Este títol estarà regulat en la normativa vigent per la qual es regule el reconeixement de la condició de família monoparental a la Comunitat Valenciana.

Article 36. Discapacitat
1. La discapacitat dels o de les alumnes, germans o germanes, els seus pares o mares o tutors, tutores, s’acreditarà mitjançant el certificat de discapacitat o amb la targeta acreditativa de la condició de persona amb discapacitat, emesos per la conselleria competent en matèria de benestar social. 
2. Amb els mateixos efectes es valorarà la resolució per la qual es reconeix als pares, mares o tutors, tutores legals, si és el cas, una pensió d’incapacitat permanent en el grau de total, absoluta o gran invalidesa, i els i les pensionistes de classes passives que tinguen reconeguda una pensió de jubilació o de retir per incapacitat permanent, de conformitat amb el que s’establix en l’article 32 del Decret 48/2024.

Article 37. Resultats acadèmics
1. Els resultats acadèmics obtinguts per l’alumne o l’alumna es tindran en compte per a l’accés a Batxillerat. 
2. Per a l’accés a Batxillerat, a la puntuació obtinguda en aplicació dels criteris establits amb caràcter general, s’afegirà la nota mitjana de l’Educació Secundària Obligatòria o, si és el cas, la d’un cicle formatiu de grau mitjà.
3. L’alumnat aportarà, a més dels documents esmentats amb caràcter general, una certificació en la qual conste la nota mitjana obtinguda en Educació Secundària Obligatòria o en el cicle formatiu. 
4. La certificació, en Educació Secundària Obligatòria, contindrà la informació que s’especifique en la resolució de la direcció general competent en centres docents que regule el procediment per a cada curs escolar.
5. Esta certificació serà emesa pel centre docent en el qual l’alumne o l’alumna haja cursat l’últim curs dels corresponents ensenyaments. 

6. Les certificacions es lliuraran en el termini de dos dies hàbils, comptats a partir de la finalització de les activitats lectives del curs escolar corresponent. El termini de lliurament en el centre on s’ha sol·licitat lloc escolar conclourà l’endemà. En el cas de les certificacions corresponents a les proves extraordinàries, el termini per al deslliurament serà d’un dia, i un altre més per a la posterior presentació en el centre, tot això, a comptar de la data assenyalada en el calendari escolar per a la finalització d’estes proves.
7. Quan l’alumne o l’alumna procedisca del mateix centre, este tràmit l’efectuarà directament el centre. 
8. La direcció general competent en matèria de centres docents regularà, si és el cas, el procediment perquè l’acreditació dels resultats acadèmics es puga certificar telemàticament entre els diferents centres. 

9. La nota mitjana de l’etapa d’Educació Secundària Obligatòria serà la mitjana aritmètica de les qualificacions de totes les matèries o àmbits cursats per l’alumnat, expressada amb una aproximació de dos decimals mitjançant arredoniment. Es considerarà a l’efecte de càlcul l’última qualificació obtinguda en cada àrea de cada un dels cursos. 
10. Quan les qualificacions no siguen aritmètiques, es valoraran segons el que s’establix en la normativa vigent que regula l’avaluació.
11. Si s’aporten credencials d’homologació o convalidació, caldrà ajustar-se al que es disposa en l’article 49.2 d’esta orde.

Article 38. Circumstància específica
1. Cada circumstància específica valorada pel centre, segons el que es preveu en l’article 36 del Decret 48/2024, així com la documentació necessària per a la seua acreditació, serà fixada i feta pública a través de la pàgina web i el tauler d’anuncis del centre, amb caràcter previ al termini establit per a la confirmació de plaça. 
2. S’haurà d’acreditar documentalment segons determine el consell escolar dels centres públics o la titularitat dels centres privats concertats, de manera que es justifique fefaentment la circumstància.

Article 39. Verificació de les dades aportades
1. Els òrgans d’escolarització definits en l’article 9 del Decret 48/2024 estan facultats per a recaptar de les persones sol·licitants la documentació que consideren necessària per a la justificació, en cada cas, de les situacions o circumstàncies al·legades.
2. Així mateix, els centres podran sol·licitar, a través de les comissions d’escolarització, als òrgans administratius competents les actuacions necessàries per a la seua verificació. 
3. La falsedat, falta o insuficiència de la informació declarada, en els termes establits en l’article 46 del Decret 48/2024, donarà lloc a l’anul·lació de la sol·licitud, i s’escolaritzarà l’alumne o l’alumna en la forma prevista en l’article 55 o 60 d’esta orde. 
4. Si esta circumstància es coneix quan el curs escolar ja s’ha iniciat, la direcció territorial competent en matèria d’educació, amb caràcter excepcional i amb la valoració prèvia del temps transcorregut i de les circumstàncies especials que puguen concórrer, podrà disposar que l’alumne o l’alumna finalitze el curs en el centre. En el curs escolar següent estarà obligat a participar en el procediment previst en l’article 27 d’esta orde.

Article 40. Procediment de desempats
Segons el que s’establix en l’apartat article 38 del Decret 48/2024, en les situacions d’empat que es produïsquen després d’aplicar els criteris de desempat, es farà un sorteig públic d’acord amb el procediment següent: es triaran dos lletres per les quals s’ordenarà el primer cognom; també altres dos lletres per les quals s’ordenarà el segon cognom i que s’aplicaran quan hi haja coincidència amb el primer. En cas de no disposar d’un segon cognom, es considerarà que este comença amb «AA».

Article 41. Duplicitats
S’entendrà com a duplicitat de sol·licituds aquells casos en els quals, havent confirmat plaça en el centre adscrit, participen voluntàriament en el procés d’admissió. En estos casos podran optar únicament a les places en la fase extraordinària. 
La Inspecció Educativa podrà consultar les dades relatives a les duplicitats en la plataforma informàtica i les posarà en coneixement de la comissió municipal d’escolarització per a assegurar que cap d’estos o d’estes alumnes queden sense lloc escolar assignat en el següent curs escolar.

TÍTOL X
Alumnat amb necessitats específiques de suport educatiu

Article 42. Detecció de l’alumnat
Per a la determinació, oferta i cobertura de les places que s’han de reservar per a l’alumnat amb necessitats específiques de suport educatiu, se seguirà el procediment que es detalla a continuació: 
1. Les agrupacions d’orientació de zona duran a terme les actuacions necessàries per a la detecció i la identificació prèvia a l’escolarització de les necessitats específiques de suport educatiu. Estes agrupacions traslladaran la informació a les persones coordinadores territorials i les dos estructures podran cooperar amb els consells escolars municipals corresponents per a identificar les necessitats específiques de suport educatiu amb la col·laboració, si és el cas, de les unitats especialitzades d’orientació i dels centres d’Educació Especial com a centres de recursos, segons es dispose reglamentàriament.  
Així mateix, les persones coordinadores territorials arreplegaran i traslladaran a la Inspecció Educativa tota la informació necessària aportada per les agrupacions d’orientació de la zona, de les unitats de valoració i seguiment d’atenció precoç, de les llars i residències de protecció, de les institucions sanitàries, dels servicis socials d’atenció primària i dels mateixos centres docents.
2. La Inspecció Educativa serà l’encarregada de traslladar a la comissió d’escolarització la informació de les necessitats educatives especials i de les necessitats de compensació de desigualtats comunicada per les persones coordinadores territorials, garantint la protecció de dades de caràcter personal, a fi que puga dur a terme els procediments d’escolarització d’este alumnat d’una manera equilibrada en tots els centres docents sostinguts amb fons públics. No obstant això, la comissió també podrà rebre-la directament dels servicis socials d’atenció primària, en la reunió constitutiva o en altres a les quals estos sol·liciten ser convocats com a assessors. La documentació s’ajustarà al procediment establit i al model determinat per la conselleria competent en matèria d’educació. 

Article 43. Reserva de llocs escolars en centres ordinaris 
1. En el procés d’admissió, en els centres ordinaris es reservarà un contingent de places en cada centre per a l’alumnat que presenta necessitats educatives especials, així com un contingent per a l’alumnat amb necessitats de compensació de desigualtats; tot això, a fi de vetlar per una adequada i equilibrada distribució de l’alumnat que presenta estes necessitats entre els diferents centres docents.
2. Tots els centres reservaran dos llocs escolars per unitat en tots els nivells per a l’alumnat amb necessitats educatives especials, segons el que es preveu en l’article 20 del Decret 48/2024. 
3. També reservaran, com a mínim, un altre lloc per unitat en tots els nivells per a l’alumnat amb necessitats de compensació de desigualtats. La comissió d’escolarització, a la vista de la informació rebuda, determinarà la previsió de llocs reservats en funció de l’alumnat que s’ha d’escolaritzar. 
4. La comissió haurà de reservar els llocs de manera que es garantisca l’escolarització equitativa de tot l’alumnat amb necessitats específiques de suport educatiu entre tots els centres públics i privats concertats de l’àmbit geogràfic sobre el qual la comissió d’escolarització té competències. Amb este objectiu, i per a reequilibrar la situació ja existent, es quantificarà l’alumnat d’estes característiques ja escolaritzat en el centre, la seua proporció respecte a la capacitat total del centre i les vacants existents en cada curs. 
5. Quan dins d’un contingent determinat hi haja un nombre major de sol·licituds que de vacants oferides, es determinarà l’alumnat admés aplicant les preferències i els criteris de valoració establits en el títol IX d’esta orde. 
6. La comissió d’escolarització, amb tota la informació anterior i l’experiència dels cursos escolars anteriors, determinarà si els llocs escolars que s’han de reservar per a l’alumnat amb necessitats de compensació de desigualtats ha de ser superior a un. 
7. Es valoraran les instal·lacions i dotacions dels centres a l’efecte de reservar places per a escolaritzar l’alumnat que necessite equipaments singulars. 
8. La reserva de places tindrà en compte les possibles reduccions de ràtio, fixades en la resolució de la direcció territorial competent en matèria d’educació, de l’alumnat amb necessitats educatives especials.

9. Així mateix, es podran reservar les que, si és el cas, puguen correspondre a aquell alumnat pendent de resolució d’escolarització per part de la direcció territorial competent en matèria d’educació que comporten reducció de ràtio. 
10. Si es detecta que en algun centre no hi ha l’equip especialitzat necessari per a atendre este alumnat, la comissió municipal d’escolarització, a través de la Inspecció Educativa, ho posarà en coneixement de la corresponent direcció territorial competent en matèria d’educació.

11. La comissió d’escolarització comunicarà a la direcció territorial competent en matèria d’educació si hi ha detectats xiquets, xiquetes o adolescents encara no escolaritzats amb necessitats educatives especials o de compensació de desigualtats a l’efecte d’escolarització, sense informes o determinació de les mesures educatives, d’acord amb el que es disposa en l’article 42.1, i per si és procedent aplicar el que es preveu en l’article 44.5 d’esta orde.

Article 44. Assignació dels llocs escolars reservats en centres ordinaris
1. Les vacants reservades per a l’alumnat amb necessitats educatives especials i per a l’alumnat de compensació de desigualtats s’oferiran i s’assignaran a l’alumnat en el qual concórrega esta circumstància. 

2. Si en el centre sol·licitat, dins d’un contingent determinat, hi ha un nombre major de sol·licituds que de vacants oferides, caldrà ajustar-se al que s’establix en l’article 20 del Decret 48/2024.
3. L’alumnat que participe per la reserva regulada per l’article 20 del Decret 48/2024 que no obtinga lloc escolar en cap dels centres sol·licitats, s’escolaritzarà d’acord amb el que es preveu en l’article 51 o 55 d’esta orde.
4. Les vacants dels contingents de reserva que no siguen adjudicades a cap alumne o alumna s’incorporaran a les vacants generals perquè s’assignen, juntament amb les altres, en la llista provisional d’alumnat admés. 
5. No obstant el que s’ha indicat en el punt anterior, la direcció general competent en matèria de centres docents podrà resoldre que els llocs escolars no sol·licitats, o una part d’estos, no s’assignen en el moment indicat i es reserven per a assignar-los a l’alumnat que, presentant necessitats de suport educatiu, necessite una plaça escolar al llarg del curs. 

Article 45. Participació de l’alumnat amb necessitats específiques de suport educatiu en centres d’Educació Especial
1. En el marc de desenvolupament dels principis d’equitat i d’inclusió en el sistema educatiu valencià, en els centres d’Educació Especial s’escolaritzarà alumnat amb necessitats de suport intensiu, generalitzat i molt especialitzat, que no poden atendre’s en les mesures d’atenció a la diversitat dels centres ordinaris.
2. Per a identificar l’alumnat que s’ha d’escolaritzar en centres d’Educació Especial, caldrà ajustar-se al que es disposa en la normativa vigent, i se seguirà el mateix procediment tal com està desenvolupat en l’article 42 de la present orde.
3. L’Administració educativa, a través de l’aplicació informàtica corresponent, determinarà les unitats i les vacants de les quals disposa el centre en cada curs. En el cas dels centres privats concertats se cenyirà a les unitats que tinguen concertades en el curs escolar al qual es referisca el procés d’admissió i, si és el cas, als llocs escolars autoritzats. 

4. Les persones interessades ompliran les sol·licituds segons el que es disposa en l’apartat 1 de l’article 27 de la present orde. Cada participant presentarà les sol·licituds de la manera i en el termini que reglamentàriament es determinen en concurrència amb la resta de sol·licitants.

Article 46. Preferències i criteris d’admissió per a l’alumnat amb necessitats específiques de suport educatiu en centres d’Educació Especial 
1. Les preferències seran les recollides en l’article 21 del Decret 48/2024 i s’aplicaran en el mateix orde, excepte en aquells aspectes que no corresponga.
2. En el cas que no hi haja places suficients per a atendre totes les sol·licituds d’admissió, en primer lloc, s’aplicaran les preferències esmentades en el punt anterior i, a continuació, l’ordenació de cada participant es regirà pels criteris següents:
1. Existència de germans o germanes, altres xiquets, xiquetes o adolescents integrants de la família d’acolliment o guardadora amb finalitats d’adopció, matriculats en el centre.
2. Proximitat del domicili on residisca l’alumne o alumna o del lloc de treball d’algun dels seus pares, mares o tutors legals.
3. Renda per capita de la unitat familiar
4. Condició de persona destinatària de la renda valenciana d’inclusió.
5. Pares, mares o representants legals treballadors en el centre docent.
6. Condició legal de família nombrosa.
7. Alumnat nascut de part múltiple.
8. Família monoparental.
9. Concurrència de discapacitat en les persones representants legals de l’alumnat o els seus germans i/o germanes.
10. Existència de germans o germanes que sol·liciten plaça per primera vegada a la Comunitat Valenciana o canvien de localitat de residència.
11. Circumstància específica.
Les circumstàncies al·legades s’acreditaran segons s’arreplega en el títol IX d’esta orde.

Article 47. Escolarització en unitats específiques en centres ordinaris

L’alumnat proposat per a unitats específiques en centre ordinari serà escolaritzat per mitjà d’una resolució de la direcció territorial competent en matèria d’educació, amb l’estudi previ i l’assignació per part de la comissió sectorial de cada direcció territorial encarregada de la seua valoració, sota la direcció de la persona que exercisca la coordinació de l’àrea d’inclusió educativa de cada una de les inspeccions territorials d’educació, amb el suport de l’aplicació informàtica elaborada a este efecte.

TÍTOL XI
Valoració de sol·licituds i assignació de plaça

Article 48. Adjudicació en concurrència
L’adjudicació dels llocs escolars sol·licitats es farà mitjançant el procediment de lliure concurrència, sense perjuí dels contingents de reserva i de les preferències establides. Els llocs s’assignaran a les peticions que obtinguen més puntuació en cada un dels centres sol·licitats, d’acord amb l’orde determinat en la seua sol·licitud i segons el procediment que s’indica en este títol.

Article 49. Valoració de les sol·licituds pels centres sol·licitats en primera opció
Els centres sol·licitats en primera opció, una vegada rebudes les sol·licituds i utilitzant la corresponent aplicació informàtica, duran a terme les actuacions següents: 
1. Validaran, verificaran i puntuaran les sol·licituds telemàtiques d’admissió segons el que es disposa en l’article 10.2 del Decret 48/2024. 
2. En les sol·licituds de Batxillerat, introduiran la nota mitjana de l’Educació Secundària Obligatòria o del cicle formatiu de Formació Professional de grau mitjà. En el cas d’alumnat procedent de sistemes educatius estrangers, tant si són de centres docents del país de procedència com de centres docents estrangers a Espanya, s’introduirà la nota mitjana que conste en la credencial d’homologació o convalidació d’estudis expedida pel Ministeri d’Educació. En cas que la credencial no continga la nota mitjana o que es presente, en lloc de la credencial, un volant per a la inscripció condicional en centres docents o en exàmens oficials, s’assignarà com a nota mitjana un 5.  

3. El centre, a més, marcarà i introduirà els criteris referits al seu centre respecte a l’existència de pares o mares treballadors del centre i la proximitat del domicili. 
4. La circumstància específica serà validada en el cas que el centre tinga coneixement fefaent que les persones sol·licitants complixen el criteri. En aquells casos en què no se’n tinga la certesa, es donarà per vàlid el que manifeste cada participant a l’espera de la justificació documental en el moment de fer efectiva la matrícula.

Article 50. Valoració de les sol·licituds en els centres demandats en segona i opcions següents
Els centres que hagen sigut sol·licitats en segona i opcions següents validaran, verificaran i puntuaran, a través de l’aplicació informàtica corresponent, els criteris referits al seu centre que s’indiquen a continuació: 
1. Pares/mares o representants legals treballadors en el centre. 
2. Proximitat de domicili.
3. Circumstància específica.

Article 51. Assignació de plaça en la fase ordinària
1. En primer lloc, es farà l’assignació de plaça a l’alumnat que opta a vacants dels contingents de reserva referits en l’article 20 del Decret 48/2024, en el cas dels centres ordinaris. 
2. Després de l’assignació de vacants reservades en els centres ordinaris, si és el cas, s’efectuarà l’assignació de les vacants generals. Per a adjudicar-les, s’aplicaran les preferències i els criteris de valoració de sol·licituds establits en el títol V del Decret 48/2024, en concurrència amb la resta de sol·licitants. Quan s’haja acollit al dret de preferència, l’aplicació informàtica assignarà les vacants existents a l’alumnat amb esta preferència. En el cas que hi haja menys vacants que sol·licituds amb preferència, els llocs escolars s’assignaran d’acord amb els criteris de baremació determinats en esta orde, i es procedirà a la concessió de plaça en l’opció que li corresponga d’acord amb la puntuació obtinguda, que determinarà l’orde d’assignació de les places oferides.

3. La persona sol·licitant d’un lloc escolar en primer curs de Batxillerat d’una modalitat diferent del Batxillerat d’Arts en les seues dos vies que vulga acollir-se a la preferència per ser alumne o alumna procedent de l’Educació Secundària Obligatòria del mateix centre haurà de sol·licitar este centre en primera opció. En cas de no sol·licitar-lo en primera opció, s’entén que desistix del dret de preferència al centre. 

Article 52. Llistes provisionals de la fase ordinària 
1. Els resultats provisionals de l’alumnat admés es podran consultar a través de l’aplicació informàtica. 
Així mateix, la direcció dels centres públics i la titularitat dels centres privats concertats publicaran en el tauler d’anuncis de cada centre de primera opció estos llistats, on constarà la puntuació obtinguda per l’última persona sol·licitant admesa. Quan l’alumnat obtinga plaça a través d’un contingent de reserva, o bé a través d’alguna de les circumstàncies de preferència, recollides en els punts 3, 4, 5 i 6 de l’article 21 del Decret 48/2024, constarà l’expressió «preferència» o «reserva», segons siga procedent, al costat del número d’orde que ocupa este alumnat, sense que figure cap altra referència a la seua identitat.

2. Si no s’obté plaça en el centre sol·licitat en primera opció, la llista provisional indicarà, a més, el centre en el qual l’alumne o alumna ha obtingut plaça escolar. En tot cas, no podrà adjudicar-se plaça a un o una sol·licitant en la seua primera o opcions successives si hi ha un altre o una altra sol·licitant que haja demandat esta plaça en opció o opcions posteriors i gaudix d’un orde de preferència superior d’acord amb la major puntuació obtinguda, sense perjuí del que s’establix en l’article 21, apartat 8, del Decret 48/2024. 
3. En el supòsit que hi haja alumnat que siga admés en un altre centre o que estiga pendent d’adjudicació, este es relacionarà en la llista corresponent segons la participació en els contingents de preferències, per reserva i la puntuació obtinguda. Així mateix, s’indicaran les sol·licituds anul·lades per duplicitat, en el cas que n’hi haja.

Article 53. Llistes definitives de la fase ordinària
A la vista de les reclamacions, amb la resolució prèvia d’estes per part del consell escolar en els centres públics i la titularitat en els centres privats concertats, les persones participants podran consultar els resultats definitius de l’alumnat admés a través de l’aplicació informàtica. Així mateix, la direcció dels centres públics i la titularitat dels centres privats concertats publicaran en el tauler d’anuncis de cada centre de primera opció el llistat que genere el programa informàtic. En este llistat constarà la puntuació obtinguda per l’última persona sol·licitant admesa. Quan l’alumnat obtinga plaça a través d’alguna de les circumstàncies de preferència arreplegades en els punts 3, 4, 5 i 6 de l’article 21 del Decret 48/2024, o bé a través dels contingents de reserva, constarà l’expressió «preferència» o «reserva», segons siga procedent, al costat del número d’orde que ocupa este alumnat.

Article 54. Reclamacions, recursos i denúncies
1. Contra les llistes provisionals d’alumnat admés, i d’alumnat admés en un altre centre o sense lloc escolar assignat, les persones interessades podran formular al·legacions per mitjans telemàtics en el termini que es determine en la resolució de la direcció general de centres docents, que no podrà ser inferior a dos dies. Els consells escolars dels centres públics i la titularitat dels centres privats concertats seran els òrgans competents per a resoldre estes al·legacions.

2. Contra les llistes definitives d’alumnat admés, i d’alumnat admés en un altre centre o sense lloc escolar assignat, les persones interessades podran interposar recurs d’alçada per mitjans telemàtics en el termini que es determine en la disposició de la direcció general competent en matèria de centres docents, davant la direcció territorial competent en matèria d’educació, que haurà de resoldre en el termini d’un mes. Esta resolució posarà fi a la via administrativa. 
3. La direcció territorial competent en matèria d’educació, d’ofici o a conseqüència de denúncia formulada per les persones interessades, podrà iniciar els procediments previstos en l’article 45 del Decret 48/2024.

Article 55. Fase extraordinària
1. Esta fase es dirigix a les persones que, havent participat en la fase ordinària del procés d’admissió, no hagen obtingut plaça escolar en cap dels centres sol·licitats i no disposen d’un lloc escolar en el seu municipi o zona d’escolarització establida. A més, haurà de participar l’alumnat previst en l’article 41 d’esta orde. Així mateix, podrà participar en esta fase els o les alumnes que requerisquen obtindre un lloc escolar de manera sobrevinguda en la localitat i que no hagen pogut presentar la sol·licitud en el període de fase ordinària.

En esta fase s’optarà als llocs que han quedat vacants després de la finalització de la fase ordinària. 
2. Les persones sol·licitants hauran d’aportar una nova declaració responsable que certifique que disposen de la documentació acreditativa de les circumstàncies a què es referix el títol IX d’esta orde. 
3. Les direccions dels centres públics i els titulars dels centres privats concertats supervisaran que el que es registre en el programa s’ajuste a l’oferta real. Les places vacants seran públiques i s’assignaran d’igual manera que en la fase ordinària.
4. Una vegada finalitzada la fase extraordinària, l’alumnat que no haja obtingut plaça haurà de dirigir-se a la comissió d’escolarització perquè se li oferisca un lloc escolar en els centres on hi haja places vacants, pel procediment que es determine reglamentàriament.

TÍTOL XII
Matrícula

Article 56. Formalització
1. L’alumnat admés després de participar en el procés d’admissió i el procedent dels centres adscrits que haja confirmat plaça en el centre d’adscripció haurà de formalitzar la matrícula en el centre en el qual haja sigut admés en el termini establit. 
2. La matrícula es formalitzarà en el període que s’establisca en la resolució a la qual es referix l’article 19 d’esta orde. L’omissió del tràmit de matrícula implicarà la renúncia a la plaça escolar.
3. Les vacants que queden sense adjudicar, una vegada finalitzat el termini de matrícula, s’oferiran a l’alumnat que figure en la llista d’alumnat admés en un altre centre o sense lloc escolar assignat, segons l’orde de puntuació obtinguda. Així mateix, s’oferiran a este alumnat les vacants que es produïsquen per renúncia, abandó o altres circumstàncies.
4. Una vegada finalitzat el termini de matrícula, cada centre publicarà en el seu tauler d’anuncis i pàgina web el llistat de llocs vacants. 

Article 57. Documentació
Per a la formalització de la matrícula, a més de la sol·licitud presentada en el seu moment, s’aportarà: 
a) Documentació justificativa de les circumstàncies al·legades en la sol·licitud de participació.
b) El llibre de família o, en defecte d’això, una certificació de la inscripció de naixement lliurada pel Registre Civil. Esta documentació haurà d’acreditar que l’alumne o alumna complix els requisits d’edat establits en els articles 12, 16 i 22 de la Llei orgànica 2/2006, d’educació. A este efecte, es comprovarà que l’alumne o alumna complix o complirà el requisit de l’edat exigida abans que finalitze l’any natural en què s’inicia el curs acadèmic al qual pretén accedir. 
c) Quan es tracte d’alumnat procedent d’un altre centre, presentarà la certificació de baixa del centre anterior amb expressió de la seua situació acadèmica. La documentació aportada haurà d’acreditar que l’alumne o alumna complix els requisits acadèmics exigits per l’ordenament jurídic vigent per al nivell educatiu i curs al qual pretén accedir. Esta certificació s’ajustarà al model vigent i hi constaran els estudis que realitza o ha realitzat l’alumne o alumna en l’any acadèmic. 
d) Qualsevol altra documentació que s’establisca normativament.

TÍTOL XIII
Actuacions posteriors

Article 58. Actualització de dades
1. Els centres matricularan l’alumnat admés i actualitzaran les dades corresponents en el termini que es determine; per a això utilitzaran l’aplicació informàtica corresponent.
2. La Inspecció Educativa supervisarà que les comissions d’escolarització siguen degudament informades i puguen accedir als registres de les dades que siguen necessàries per al desenvolupament de les seues funcions. 

Article 59. Custòdia de la documentació
1. Els centres docents hauran de conservar la documentació presentada per les persones sol·licitants de plaça fins al 31 de desembre del curs escolar al qual es referix el procés. 
2. Quan s’haja formalitzat un recurs o una denúncia contra el procés d’escolarització, haurà de conservar-se la documentació relativa a este procés fins que finalitze el procediment administratiu o judicial. 
3. Una vegada finalitzats els terminis indicats, la documentació de l’alumnat que ha obtingut plaça escolar s’arxivarà en l’expedient personal de cada un. La corresponent a l’alumnat admés en un altre centre es destruirà. 
4. Una vegada finalitzat el termini de custòdia, les comissions d’escolarització destruiran la documentació i els fitxers informàtics, si és el cas, que continguen informació personalitzada de les persones sol·licitants de plaça.

Article 60. Fase contínua
1. Les persones que, havent participat en els dos torns de sol·licitud anteriors als quals es referixen els articles 27 i 55, no obtinguen plaça, o bé necessiten ser escolaritzades de forma sobrevinguda una vegada iniciat el curs escolar, inclosos els casos previstos en l’article 44 del Decret 48/2024, seguiran el procediment establit per a la fase contínua. 

2. Atenent el que es disposa en l’article 44 del Decret 48/2024, tindran consideració de necessitats immediates d’escolarització per raons urgents o especials, les causes següents:
– Trasllat de residència de la unitat familiar procedent d’una altra localitat derivat de: mobilitat de qualsevol dels progenitors, actes de violència de gènere o qualsevol altra circumstància, degudament acreditada, que comporte la necessitat de realitzar una escolarització immediata en un altre centre.
– Discapacitat sobrevinguda de qualsevol dels membres de la família.
– Incorporació tardana al sistema educatiu.
– Agrupament de la unitat familiar en una mateixa localitat que implique la necessitat de sol·licitar l’escolarització.
– L’inici d’un acolliment, familiar o residencial, o d’una guarda amb finalitats d’adopció, o una altra circumstància derivada d’una mesura de protecció de la infància i l’adolescència per la qual resulte necessària l’escolarització en un centre determinat.
– Altres circumstàncies degudament acreditades que haja de valorar la comissió municipal d’escolarització, com el canvi en les condicions socioeconòmiques familiars.
3. De la mateixa manera es procedirà quan es comprove la falsedat de la documentació aportada per a acreditar les circumstàncies objecte de baremació, que seran ateses en últim lloc.
4. Una vegada finalitzat el període de formalització de matrícula, quan es presenten peticions de lloc escolar d’alumnat amb necessitats específiques de suport educatiu, les comissions sectorials o les comissions municipals d’escolarització comunicaran a les persones representants legals les vacants reservades disponibles o, en cas d’inexistència, les places existents.

Article 61. Vacants produïdes al llarg del procés
1. En els casos en els quals l’alumnat no es presente a l’inici del curs escolar o s’absente del centre una vegada iniciat, transcorregut un temps significatiu, la direcció del centre formalitzarà la baixa de la matrícula en ITACA, que generarà la corresponent vacant després d’haver adoptat les mesures oportunes per a verificar la renúncia o abandó del lloc escolar i informarà el consell escolar del centre. 
2. Si l’alumne o alumna cursa ensenyaments obligatoris, la direcció del centre comunicarà esta circumstància als servicis socials d’atenció primària de la localitat en la qual residisca l’alumne o alumna i a la comissió municipal d’absentisme escolar a fi que adopten les mesures que corresponguen. També ho posarà en coneixement de la Inspecció Educativa. 
3. Les vacants detectades, fins a l’últim dia del primer mes de l’inici del període lectiu, s’oferiran als qui seguiren en l’orde de puntuació que figura en la llista d’alumnat no admés. No s’oferiran aquelles vacants que s’haja determinat reservar per a atendre l’escolarització sobrevinguda al llarg del curs escolar en aplicació del que s’establix en l’article 44.5 d’esta orde. En tot cas, les llistes d’alumnat no admés deixaran d’estar en vigor a partir del 30 de setembre de l’any en què es realitza el procediment ordinari d’admissió, per la qual cosa no podran ser tingudes en compte a partir d’este moment per a l’assignació de llocs.

DISPOSICIONS ADDICIONALS

Primera. Alumnat de primer i segon d’Educació Secundària Obligatòria en col·legis públics
L’alumnat que haja cursat primer i segon d’Educació Secundària Obligatòria en un col·legi d’Educació Primària, autoritzat provisionalment per a impartir estos ensenyaments, no requerirà aportar certificació de baixa per a accedir al segon cicle dels ensenyaments esmentats en el centre al qual estiga adscrit. Este alumnat acreditarà la seua situació acadèmica mitjançant una certificació en la qual consten els resultats de l’avaluació del primer i segon curs d’Educació Secundària Obligatòria i l’acord de promoció de l’alumne o alumna al tercer curs d’estos ensenyaments.

Segona. Centres que presenten característiques específiques
1. En els centres amb característiques específiques, entre altres, centres acollits a programes d’alt rendiment, i els acollits a convenis subscrits per la conselleria competent en matèria d’educació amb altres entitats, es podrà establir un criteri específic referit a la singularitat del centre que definisca la preferència d’accés de l’alumnat que reunisca determinada condició o criteri. 
2. Les característiques específiques dels centres esmentats en el punt anterior seran regulades reglamentàriament.

Tercera. Escoles infantils de primer cicle d’Educació Infantil 
1. La present orde regirà l’admissió en el primer cicle d’Educació Infantil en:
a) Els centres públics de titularitat de la Generalitat que impartisquen estos ensenyaments.
b) Els centres de titularitat pública diferent de la de la Generalitat, en els termes indicats en el Decret 48/2024.
2. Els centres que no tinguen constituït consell escolar hauran de constituir-lo necessàriament, amb l’únic objectiu d’efectuar el procés d’admissió de l’alumnat. Per a això, seguiran les normes generals de constitució dels consells escolars.

Quarta. Prioritats per a l’accés a determinats centres i a grups específics
L’alumnat comprés en els articles 34 i 35 del Decret 48/2024 tindrà preferència per a l’elecció del torn de classes. 

Quinta. Informació complementària 
La direcció territorial competent en matèria d’educació podrà obtindre de les institucions, de les comissions d’escolarització i dels centres tota la informació o els formularis que necessite per a la millor gestió dels processos d’escolarització.
Sexta. Incidència en les dotacions de gasto 
L’aplicació i el desplegament posterior d’esta orde no podrà tindre cap incidència en la dotació de tots i cada un dels capítols de gasto assignats a la conselleria competent en matèria d’educació i, en tot cas, s’haurà d’atendre amb els mitjans personals i materials de la conselleria competent per raó de la matèria.

Sèptima. Desplegament
Es faculta la direcció general competent en matèria de centres docents per a dictar les resolucions que siguen procedents per al desplegament i l’aplicació del que es disposa en la present orde. Així mateix, se la faculta per a establir els procediments o suports que corresponguen sense afectar el contingut normatiu de la present norma.

Octava. Tractament i protecció de dades
1. El tractament de dades personals que es faça en compliment d’esta norma s’haurà d’ajustar al que dispose el règim jurídic europeu i estatal en matèria de protecció de dades de caràcter personal.
2. La conselleria competent en matèria d’educació serà responsable de les activitats de tractament contingudes en la present norma, i garantirà:
– L’aplicació dels principis de protecció de dades regulats en l’article 5 del Reglament general de protecció de dades.
– El compliment del deure d’informar previst en els articles 13 i 14 del Reglament general de protecció de dades, pel que fa a totes les persones interessades amb dades que siguen objecte de tractament de les activitats regulades en esta orde.
– L’adopció de mesures d’índole tècnica i organitzativa que siguen necessàries i apropiades per a garantir un nivell de seguretat adequat al risc, assegurant, en tot cas, la confidencialitat, la seguretat i la integritat de les dades, així com les conduents a fer efectives les garanties, les obligacions i els drets reconeguts en el règim jurídic de protecció de dades. Estes mesures es correspondran amb les que establix l’Esquema Nacional de Seguretat.
3. Les persones afectades per les diferents activitats de tractament podran exercir els seus drets d’accés, rectificació i supressió de dades, així com de limitació o oposició del tractament, quan siga procedent, davant de la conselleria responsable.
4. Les comunicacions de dades que es realitzen a conseqüència de la col·laboració entre administracions públiques es faran d’acord amb les normes amb rang de llei aplicables. 
5. Tota la informació relativa als tractaments de dades de caràcter personal previstos en esta norma es trobaran disponibles en el Registre d’activitats de tractament de la conselleria responsable.
6. En el disseny dels formularis de sol·licitud i aportació documental, i en les publicacions i altres actes administratius, hauran de tindre’s en compte els principis de protecció de dades, especialment quant al principi de minimització.
7. El tractament de dades de categories especials o de persones en situació de vulnerabilitat especial preveurà que, si és el cas, el règim de publicitat i de notificació de les persones afectades garantisca que no es lesionen els seus drets o interessos legítims. Així mateix, si és procedent, es farà l’avaluació d’impacte oportuna en els termes de la normativa de protecció de dades.
8. En relació amb els òrgans col·legiats regulats en esta norma, les dades de les persones que els integren seran tractades de conformitat amb el que es disposa en la normativa vigent en matèria de protecció de dades, d’acord amb els principis relatius al tractament i amb el deure d’informar les persones interessades. Així mateix, les persones que formen part de l’òrgan tindran el deure de confidencialitat de la informació que coneguen en el desenvolupament de les seues funcions.
9. Les entitats que, segons el que es preveu en la present norma, proposen persones per a ser membres dels òrgans regulats en esta, prèviament els hauran de proporcionar la informació sobre protecció de dades, d’acord amb l’obligació derivada dels articles 13 i 14 del Reglament (UE) 2016/679.
10. En els casos en els quals s’incloga, en la publicació dels acords o altres actes dels òrgans col·legiats previstos en esta norma, les dades de part o la totalitat dels seus integrants, només es facilitaran les dades personals necessàries per a la identificació d’estos i la seua localització professional, tal com establix l’article 19 de la Llei orgànica 3/2018, de 5 de desembre, de protecció de dades personals i garantia de drets digitals. En cas que alguna d’estes persones es trobe en una situació d’especial protecció es valorarà la conveniència de no donar publicitat a les seues dades. Així mateix, en la publicació de dades es complirà amb el que es disposa en la disposició addicional 7a de la llei orgànica esmentada, i així queda prohibit mostrar el nom i els cognoms de manera conjunta amb el número complet del document nacional d’identitat, número d’identitat d’estranger, passaport o document equivalent.

11. En les consultes, per part de l’administració competent en este procediment, de dades personals que estiguen en poder de les administracions públiques, s’actuarà de conformitat amb el règim següent:

– En el cas de consultes de dades que requerisquen autorització de la persona interessada, esta s’atorgarà, de manera inequívoca, per a poder consultar les seues dades personals. En cas contrari, la persona interessada haurà d’aportar els documents acreditatius corresponents.
– En cas que la consulta de dades estiga emparada per l’article 28.2 de la Llei 39/2015, l’òrgan gestor d’este procediment té la potestat per a consultar esta informació. No obstant això, si la persona interessada s’hi vol oposar, és imprescindible que indique la informació concreta de la consulta a la qual s’oposa i els motius que ho justifiquen. Si s’hi oposa, queda obligada a aportar els documents acreditatius corresponents.

– En cas que la persona interessada declare dades personals, l’òrgan gestor podrà verificar-ne la veracitat d’acord amb el que establix la disposició addicional octava de la Llei orgànica 3/2018, de 5 de desembre, i l’article 4 de la Llei 40/2015, d’1 d’octubre, de règim jurídic del sector públic.
12. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l’obligació d’informar dels aspectes següents:

– La comunicació d’estes dades a l’Administració per a tractar-les en l’àmbit de les seues competències i d’acord amb les finalitats del procediment.
– La possibilitat que l’Administració faça consultes relacionades amb les seues dades per a comprovar-ne, entre altres aspectes, la veracitat. Si una llei requerix per a esta consulta l’autorització de la persona les dades de la qual es consulten, la persona sol·licitant o qui la represente legalment, haurà d’haver obtingut esta autorització, que estarà disponible a petició de l’Administració en qualsevol moment.
– La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les seues dades personals.

DISPOSICIÓ TRANSITÒRIA

Primera. Procediment telemàtic
1. L’admissió educativa regulada en esta orde es configura com un procediment telemàtic.
2. La implantació del procediment es farà de manera progressiva en funció de les disponibilitats de la conselleria competent en matèria d’educació. 
3. Fins a la implantació completa del procediment telemàtic, la persona titular de la direcció general competent en matèria de centres docents dictarà les instruccions que procedisquen per a substituir les parts no consolidades del procediment telemàtic. 
4. La conselleria competent en matèria d’educació garantirà l’accés per a aquelles persones que no disposen de mitjans electrònics o de destreses digitals per a poder treballar amb l’administració electrònica.

Segona. Normativa aplicable a convocatòries anteriors de les ajudes econòmiques destinades a l’escolarització en els centres autoritzats d’educació Infantil i escoles infantils municipals de primer cicle de la Comunitat Valenciana
Les convocatòries d’ajudes econòmiques destinades a l’escolarització en els centres autoritzats d’Educació Infantil i escoles infantils municipals de primer cicle que siguen anteriors a l’entrada en vigor d’esta orde es regiran pel que s’establix en la normativa que estava vigent en la data en què es van publicar.

DISPOSICIÓ DEROGATÒRIA

Única. Derogació normativa
1. Queda derogada l’Orde 7/2016, de 19 d’abril, de la Conselleria d’Educació, Investigació, Cultura i Esport, per la qual es regula el procediment d’admissió de l’alumnat en els centres docents sostinguts amb fons públics de la Comunitat Valenciana que impartixen ensenyaments d’Educació Infantil, Educació Primària, Educació Secundària Obligatòria i Batxillerat.
2. Queda derogada l’Orde 19/2018, de 16 de maig, de la Conselleria d’Educació, Investigació, Cultura i Esport, per la qual s’aproven les bases reguladores de les ajudes econòmiques destinades a l’escolarització en els centres autoritzats d’Educació Infantil i escoles infantils municipals de primer cicle de la Comunitat Valenciana.

DISPOSICIÓ FINAL

Única. Entrada en vigor 
Esta orde entrarà en vigor el dia de la seua publicació en el Diari Oficial de la Generalitat Valenciana.

València, 24 d’abril de 2024 

El conseller d’Educació, Universitats i Ocupació,
JOSÉ ANTONIO ROVIRA JOVER